Det kontroversielle flyselskab Malaysia Airlines, der sidste år var involveret i to store flykatastrofer, bruger nu den fynske hovedstad Odense i markedsføring.

Odense er således på forsiden af flyselskabets juli-udgave af rejsemagasinet 'Going Places', hvor den fynske storby bliver præsenteret med overskriften 'Fortryllende Odense - en rejse til den charmerende danske by, hvor virkelighed og fantasi mødes i en sameksistens'.

Magasinet bruger hele seks sider på den fynske idyl, hvor charmerende bindingsværkshuse og gadekær bliver portrætteret.

»Man får fornemmelsen af, at den lille by med 175.000 indbyggere i det sydlige Danmark er blandet så godt med både virkelighed og fantasi, at den eksisterer i begge verdener på samme tid,« står der blandt andet.

For Malaysia Airlines var 2014 lidt af et mareridtsår, der i løbet af 2014 var involveret i hele to flykatastrofer, der tog overskrifter i hele verden. Først forsvandt et fly sporløst over det Indiske Ocean, efter det havde lettet fra lufthavnen i Kuala Lumpur, Malaysia, med kurs mod den kinesiske storby Beijing. 239 omkom ved den lejlighed.

I juli 2014 blev et andet Malaysia Airlines-fly skudt ned over det østlige Ukraine, da det var på vej fra Amsterdam med kurs mod Kuala Lumpur. Dødstallet efter denne ulykke nåede 295 personer.

I kølvandet på ulykkerne var selskabet nødt til at give passagerer store rabatter for at få dem til at flyve med selskabets 'døds-fly'. Hvorvidt Odense kan hjælpe med at få passagerne tilbage, må tiden vise.

Omkring 14 millioner passagerer rejser årligt med Malaysia Airlines, der især har langdistance-ruter.

Se juli-udgaven af Going Places her.